ເຈົ້າໜ້າທີ່ອະວຸໂສນະຄອນຫຼວງບັນດາປະເທດ ASEAN ປຶກສາຫາລືກ່ຽວກັບບັນຫາການຮ່ວມມືລວມ
ກອງປະຊຸມປຶກສາຫາລືກ່ຽວກັບການກະກຽມ
ໃຫ້ກອງປະຊຸມເຈົ້າຄອງນະຄອນຫຼວງ ASEAN ຄັ້ງທີ່ 4
(ພາບ: kpl)
ໃນຕອນເຊົ້າວັນທີ 5/5, ຢູ່ນະຄອນຫຼວງວຽງຈັນ, ລາວ, ດຳເນີນກອງປະຊຸມປຶກສາຫາລື ກ່ຽວກັບການກະກຽມ ໃຫ້ກອງປະຊຸມເຈົ້າຄອງນະຄອນຫຼວງ ASEAN ຄັ້ງທີ່ 4 ທີ່ຈະດຳເນີນໃນເດືອນ 11 ຈະມາເຖິງ. ກອງປະຊຸມຄັ້ງນີ້ປຶກສາຫາລືຫຼາຍບັນຫາ, ໃນນັ້ນມີຄຳຂວັນ ແລະ ຫົວຂໍ້ຂອງກອງປະຊຸມເຈົ້າຄອງນະຄອນຫຼວງ ASEAN ຄັ້ງທີ່ 4 ແມ່ນ: “ພັນທະຂອງນະຄອນຫຼວງບັນດາປະເທດ ASEAN ໃນການເຊື່ອມໂຍງກັບປະຊາຄົມ ASEAN”. ກອງປະຊຸມປຶກສາຫາລືບັນດາເນື້ອໃນຕົ້ນຕໍເຊັ່ນ: ສ້າງນະຄອນຫຼວງ ASEAN ເປັນບ່ອນໜ້າຢູ່ອາໄສ; ປຶກສາຫາລື ແລະ ແລກປ່ຽນບົດຮຽນ ກ່ຽວກັບວຽກການແກ້ໄຂອຸປະຕິເຫດ ຄົມມະນາຄົມ ບົນເສັ້ນທາງນະຄອນຫຼວງ, ບັນຫາອາດຊະຍາກຳ, ປ້ອງກັນຕ້ານອັກຄີໄພ, ບັນຫາລົດຕິດ; ຄຸ້ມຄອງຄວາມປອດໄພສຸຂະອະນາໄມຂອງສະບຽງອາຫານ ແລະ ສົ່ງເສີມການປູກຜະລິດຕະພັນກະເສດປອດສານພິດ, ປ້ອງກັນ ແລະ ຮັກສາມໍລະດົກວັດທະນະທຳ, ຊຸກຍູ້ການທ່ອງທ່ຽວ; ຮ່ວມມືຍົກສູງສີມືແຮງງານ ລະຫວ່າງ ບັນດານະຄອນຫຼວງພັດທະນາ ແລະ ດ້ອຍພັດທະນາ, ປຶກສາຫາລືກ່ຽວກັບ ການແລກປ່ຽນດ້ານແຮງງານ, ຄຸ້ມຄອງແຮງງານ.
ກອງປະຊຸມເຈົ້າຄອງນະຄອນຫຼວງ ASEAN ເປັນເວທີສ້າງກາລະໂອກາດ ໃຫ້ນະຄອນຫຼວງບັນດາປະເທດສະມາຊິກ ASEAN ມີໂອກາດໃກ້ຊິດຕິດແທດກວ່າ, ແລກປ່ຽນບົດຮຽນກ່ຽວກັບວຽກງານພັດທະນາຕົວເມືອງ ແບບຍືນຍົງ, ແກ້ໄຂບັນຫາລົດຕິດ, ກໍ່ສ້າງຕົວເມືອງຂຽວສະອາດ, ປຶກສາຫາລືການ ຮ່ວມມືດ້ານການທ່ອງທ່ຽວ ແລະ ອຸດສາຫະກຳການທ່ອງທ່ຽວ, ບຳລຸງສ້າງຄົນງານມີສີມືແຮງງານ, ແລະ ແລກປ່ຽນວັດທະນະທຳ.
(ແຫຼ່ງຄັດຈາກ VOV)